[bookmark: _GoBack]Eduard Ahmeti ushtron detyrën e Drejtorit të Përgjithshëm të Drejtorisë së Përgjithshme Ekonomike dhe të Shërbimeve Mbështetëse në Ministrinë e Drejtësisë që prej marsit 2023. Me një përvojë të gjerë në administratën publike dhe në fushën e së drejtës, ai ka dhënë një kontribut të rëndësishëm në drejtimin dhe zhvillimin e proceseve që lidhen me menaxhimin financiar, planifikimin strategjik, administrimin e burimeve njerëzore, prokurimet publike dhe koordinimin institucional.
Gjatë karrierës së tij profesionale, Z. Ahmeti ka mbajtur disa funksione të larta drejtuese në institucione qendrore të administratës shtetërore. Ai ka shërbyer si Drejtor i Përgjithshëm i Drejtorisë së Përgjithshme Ekonomike dhe të Shërbimeve Mbështetëse në Ministrinë e Infrastrukturës dhe Energjisë, Drejtor i Përgjithshëm i Fondit të Sigurimit të Detyrueshëm të Kujdesit Shëndetësor, si dhe Drejtor i Përgjithshëm i Agjencisë së Prokurimit Publik. Në këto funksione, ai ka drejtuar procese të rëndësishme të modernizimit administrativ, përmirësimit të kuadrit rregullator dhe forcimit të praktikave të qeverisjes së mirë.
Karriera e tij mbi 20-vjeçare përfshin gjithashtu një përvojë të konsiderueshme në sektorin privat, në të cilin ka ushtruar profesionin e avokatit, duke ofruar këshillim dhe përfaqësim ligjor në fusha të ndryshme të së drejtës civile, administrative dhe tregtare.
Z. Ahmeti është diplomuar në Fakultetin e Drejtësisë të Universitetit të Tiranës. Gjithashtu, ai ka ndjekur programe të specializuara formimi në institucione prestigjioze ndërkombëtare, ndër të cilat Harvard Kennedy School, International Anti-Corruption Academy dhe ECORYS Academy.
Formimi i tij profesional, i ndërthurur me përvojën shumëvjeçare në administratën publike, përbën bazën e angazhimit të tij për rritjen e performancës institucionale, forcimin e kapaciteteve administrative dhe zbatimin e standardeve të administrimit modern.
